
Hulladék eredetű biokomponenst tartalmazó dízelgázolajok tárolási stabilitása

Ez a dolgozat a biokomponens tartalmú dízelgázolajok tárolási stabilitásának vizsgálatával foglalkozik. A jelenleg érvényben lévő EU direktívák az alternatív motorhajtóanyag keverőkomponensek arányának növelését írják elő. Dízelgázolajok esetén a legelterjedtebb bioeredetű keverőkomponens a biodízel, melynek a hosszútávú tárolás során kifejtett hatásait vizsgálni kell. A biodízelek és biodízel/gázolaj elegyek tárolási stabilitását befolyásoló tényezők két csoportba sorolhatók. Egyrészt a biodízel alapanyagául szolgáló növényi olaj vagy használt sütőolaj minősége, a biodízelben jelenlévő zsírsavláncok mennyisége és a bennük lévő észter-kötések száma, másrészt a tárolási körülmények, azaz a környezet hőmérséklete, a környezetben jelenlévő levegő, víz, fémek és különböző mikroorganizmusok is befolyásolják a stabilitást.
A tárolás során fellépő oxidációs reakciók minőségromláshoz vezetnek. Ezen folyamatok nyomon követése a biodízel/gázolaj elegyek szabványos minőségi jellemzőinek vizsgálatával lehetséges. Munkám során vizsgáltam a biodízelek és biodízel/gázolaj elegyek sűrűségét, kinematikai viszkozitását, hidegszűrhetőségi határhőmérsékletét, víztartalmát, savszámát és Rancimat indukciós periódusát a tárolási idő függvényében. Továbbá vizsgáltam a minőségromlást szenvedett biodízel minták utóadalékolási lehetőségeit.
Az elvégzett vizsgálatok alapján megállapítottam, hogy 7 v/v%-nál nagyobb mennyiségű biodízel bekeverése a gázolajokba az elegyek jelentős minőségromlását (nagyfokú RIP csökkenés, savszámnövekedés) okozza hosszú távú tárolás során, ezért az elegyekbe a tárolás megkezdése előtt oxidációgátló adalék adagolása szükséges. A biodízeleket hat hónapon belül fel kell használni, hogy a tulajdonságai még biztosan megfeleljenek a szabvány előírásainak.
Az utóadalékolással javítható a minőségromlott biodízelek Rancimat indukciós periódusa, de az utóadalékolt biodízel bekeverésével nyert elegyek tulajdonságai kevésbé kedvezőek, mint a tárolás megkezdésekor adalékolt elegyeké. Ennek oka, hogy az adalékok hatásukat a tárolás során folyamatosan fejtik ki.



